Ericu950/Stoicheia-meter-silver huggingface dataset:
ὁ μέντοι γε Πηλεὺς καταλαμβάνεται αὐλῆς ἐν χόρτῳ ·
ἔχε δὲ χρύσειον ἄλεισον , σπένδων αἴθοπα οἶνον ἐπ αἰθομένοισ  ἱεροῖσι ·
ὁ δὲ Πρίαμος αὐλῆς ἐν χόρτοισι κυλινδόμενος κατὰ κόπρον .
καὶ ὁ Ὀδυσσεὺς προστάττει τοῖς περὶ τὸν Φήμιον   ·
ἀλλ  ἐξελθόντες μεγάρων εὖ ναιεταόντων ἐκ φόνου εἰς αὐλήν .
ὅτι δὲ ὁμοῦ τόν τε οἶκον καὶ τὰ κτήματα ἐπῄνεσεν ὁ Τηλέμαχος ἐμφανίζει ὁ Μενέλαος ·
τέκνα φίλ , ἦτοι Ζηνὶ βροτῶν οὐκ ἄν τις ἐρίζοι ·
ἀθάνατοι γὰρ τοῦ γε δόμοι καὶ κτήματ ἔασιν .
ἀλλὰ γὰρ ἐπανιτέον ἐπὶ τὸ συμπόσιον , ἐν ᾧ Ὅμηρος ἐπιδεξίως ἀφορμὴν εὗρεν λόγων , ὥστε κτήμασιν κτῆσιν συγκρῖναι φίλου .
οὐ γὰρ ὡς πρόβλημα προτείνει , ἀλλ ἐπιχαρίτως παρείρας ὁ Μενέλαος , ἐπειδὴ ἤκουσε τῶν ἐπαίνων , τὸ μὲν εἶναι πλούσιος οὐκ ἀρνεῖται ·
κ ἀνταῦθα δὲ περιελὼν τὸν φθόνον  πολλὰ γάρ φησιν παθὼν  ἔχειν αὐτόν .
οὐ μέντοι γε ἀξιοῖ ἑαυτὸν θεοῖς συγκρίνειν ·
ἐνδειξάμενος δὲ φιλάδελφον ἦθος καὶ μετ ἀνάγκης φήσας ζῆν τε καὶ πλουτεῖν ἀντιπαρέθηκε τὸν τῆς φιλίας λόγον   ·
ὧν ὄφελον τριτάτην περ ἔχων ἐν δώμασι μοῖραν ναίειν , οἱ δ ἄνδρες σόοι ἔμμεναι οἳ τότ ὄλοντο Τροίῃ ἐν εὐρείῃ ἑκὰς Ἄργεος ἱπποβότοιο .
τίς ἂν οὖν τῶν ἐκγόνων ἐκείνων τῶν ὑπὲρ τοῦ τοιούτου τεθνηκότων οὐκ ἂν κατ ἀξίαν δόξειεν τὴν ἐπὶ τῇ στερήσει τοῦ πατρὸς λύπην τῇ τοῦ πατρὸς εὐχαρίστῳ μνήμῃ διορθουμένην ;
ὅπως δὲ μὴ δόξῃ κοινὸς εἶναι πρὸς πάντας τοὺς παραπλησίως αὐτῷ τὴν εὔνοιαν ἐνδεδειγμένους , ἐπήνεγκεν   ·
τῶν πάντων οὐ τόσσον ὀδύρομαι ἀχνύμενός περ , ὡς ἑνὸς ὅστε μοι ὕπνον ἀπεχθαίρει καὶ ἐδωδήν .
ἵνα δὲ μὴ φαίνηται μηδενὸς τῶν ἐκείνου παραμελῶν ἐμνήσθη κατ ὄνομα   ·
ὀδύρονται νύ που αὐτὸν Λαέρτης θ ὁ γέρων καὶ ἐχέφρων Πηνελόπεια Τηλέμαχός θ , ὃν ἔλειπε νέον γεγαῶτ ἐνὶ οἴκῳ .
τοῦ δὲ δακρύσαντος πρὸς τὴν μνήμην ὃ μὲν ἐφίστησι κ ἀν τοσούτῳ . . . .
τῇ τῆς Ἑλένης ἐπεισόδῳ κ ἀκείνης ἐκ τῆς ὁμοιότητος τεκμηραμένησ  πάνυ γὰρ αἱ γυναῖκες διὰ τὸ παρατηρεῖσθαι τὴν ἀλλήλων σωφροσύνην δειναὶ τὰς ὁμοιότητας τῶν παίδων πρὸς τοὺς γονέας ἐλέγξαι  παρεμβάλλοντός τινα λόγον καὶ τοῦ Πεισιστράτου  χρὴ γὰρ καὶ τοῦτον μὴ παρεῖναι δορυφορήματος τρόπον  καὶ διαλεχθέντος εὐσχημόνως περὶ τῆς αἰδοῦς τοῦ Τηλεμάχου , πάλιν ἐπιβάλλει ὁ Μενέλαος περὶ τῆς τοῦ Ὀδυσσέως φιλίας ὅτι μετὰ μόνου καταγηράναι μάλιστ ἂν ἤθελεν ἐκείνου .
κατὰ δὲ τὸ εἰκὸς οἳ μὲν δακρύουσιν , ἡ δ Ἑλένη Διὸς οὖσα θυγάτηρ καὶ παρὰ τῶν ἐν Αἰγύπτῳ σοφῶν μεμαθηκυῖα πολλοὺς λόγους εἰς τὸν οἶνον ἐμβάλλει πανακὲς τῷ ὄντι φάρμακον καὶ ἄρχεται διηγεῖσθαι τὰ περὶ τοῦ Ὀδυσσέως μεταξὺ ταλασιουργίας ἁπτομένη , οὐ δι ἀρέσκειαν τοῦτο πράττουσα , ἀλλ οἴκοθεν ἔχουσα τὴν τοιαύτην αἵρεσιν .
ἡ γοῦν Ἀφροδίτη ἐρχομένη πρὸς αὐτὴν μετὰ τὸ μονομάχιον εἰκάζεται ·
γρηὶ δέ μιν εἰκυῖα παλαιγενέι προσέειπεν εἰροκόμῳ , ἥ οἱ Λακεδαίμονι ναιεταούσῃ ἤσκειν εἴρια καλά .
ἐμφανίζεται δ αὐτῆς οὐ παρέργως τὸ φίλεργον κ ἀκ τούτων ·
τῇ δ ἄρ  ἅμ Ἀδρήστη κλισίην εὔτυκτον ἔθηκεν ·
ἀλκίππη δὲ τάπητα φέρεν μαλακοῦ ἐρίοιο , Φυλὼ δ ἀργύρεον τάλαρον φέρε , τόν οἱ ἔδωκεν Ἀλκάνδρη , Πολύβοιο δάμαρ .
τόν ῥά οἱ ἀμφίπολος Φυλὼ παρέθηκε φέρουσα νήματος ἀσκητοῖο βεβυσμένον ·
αὐτὰρ ἐν αὐτῷ ἠλακάτη τετάνυστο ἰοδνεφὲς εἶρος ἔχουσα .
ἔοικε δὲ καὶ αὐτὴ τὴν ἑαυτῆς καλλιτεχνίαν συνορᾶν .
τῷ γοῦν Τηλεμάχῳ πέπλον τινὰ δωρουμένη φησί ·
δῶρόν τοι καὶ ἐγώ , τέκνον φίλε , τοῦτο δίδωμι , μνῆμ  Ἑλένης χειρῶν , πολυηράτου ἐς γάμου ὥρην , σῇ δ ἀλόχῳ φορέειν .
αὕτη δ ἡ φιλεργία τὴν σωφροσύνην αὐτῆς καταμηνύει ·
οὐ χλιδῶσα γὰρ οὐ δὲ θρυπτομένη διὰ τὸ κάλλος εἰσάγεται .
εὑρίσκεται γοῦν περὶ ἱστὸν ὑφαίνουσα καὶ ποικίλλουσα ·
τὴν δ εὗρ  ἐν μεγάρῳ ·
ἣ δὲ μέγαν ἱστὸν ὕφαινε , δίπλακα μαρμαρέην ·
πολέας δ ἐνέπασσεν ἀέθλους Τρώων θ ἱπποδάμων καὶ Ἀχαιῶν χαλκοχιτώνων , οὓς ἕθεν εἵνεκ ἔπασχον ὑπ Ἄρηος παλαμάων .
διδάσκει δ ἡμᾶς Ὅμηρος ὅτι δεῖ καὶ τοὺς κεκλημένους ἐφ ἑστίασιν παρακαλεῖν ἀπανίστασθαι τοὺς κεκληκότας .
ὁ μὲν Τηλέμαχος τὸν Μενέλαον ·
ἀλλ  ἄγετ εἰς εὐνὴν τράπεθ ἡμέας , ὄφρα καὶ ἤδη ὕπνῳ ὑπὸ γλυκερῷ ταρπώμεθα κοιμηθέντες .
ἡ δὲ προσποιουμένη Μέντωρ εἶναι Ἀθηνᾶ πρὸς τὸν Νέστορα ·
ἀλλ  ἄγε τάμνετε μὲν γλώσσας , κεράσασθε δὲ οἶνον , ὄφρα Ποσειδάωνι καὶ ἄλλοις ἀθανάτοισιν σπείσαντες κοίτοιο μεδώμεδα ·
τοῖο γὰρ ὥρη .
ἐν δὲ ταῖς τῶν θεῶν ἑορταῖς οὐ δ ὅσιον εἶναι δοκεῖ πλείω χρόνον παραμένειν .
γνωμικῶς γοῦν φησιν παρὰ τῷ Ὁμήρῳ ἡ Ἀθηνᾶ ·
ἤδη γὰρ φάος οἴχεθ ὑπὸ ζόφον , οὐ δὲ ἔοικε δηθὰ θεῶν ἐν δαιτὶ θαασσέμεν , ἀλλὰ νέεσθαι .
καὶ νῦν δὴ νόμος ἐκ θυσιῶν τινων πρὸ ἡλίου δύνοντος ἀπιέναι .
καὶ παρ Αἰγυπτίοις δὲ τὸ παλαιὸν σωφρονικῶς διεξήγετο τὸ τῶν συμποσίων γένος , καθάπερ εἴρηκεν Ἀπολλώνιος ὁ περὶ τούτων γεγραφώς .
καθήμενοι μὲν γὰρ ἐδείπνουν , τροφῇ τῇ λιτοτάτῃ καὶ ὑγιεινοτάτῃ χρώμενοι καὶ οἴνῳ τοσούτῳ ὅσος ἱκανὸς ἂν γένοιτο πρὸς εὐθυμίαν , ἣν ὁ Πίνδαρος αἰτεῖται παρὰ τοῦ Διός   ·
τί ἔρδων φίλος σοί τε , καρτερόβροντα Κρονίδα , φίλος δὲ Μοίσαις Εὐθυμίᾳ τε μέλων κεν εἴην , τοῦτ  αἴτημί σε .
τὸ δὲ Πλάτωνος συμπόσιον οὐ συνέδριόν ἐστιν , οὐ βουλευτήριον , οὐ λέσχη φιλοσόφων .
σωκράτης γὰρ οὐ δὲ τοῦ συμποσίου ἀποστῆναι θέλει καίτοι Ἐρυξιμάχου καὶ Φαίδρου καὶ ἄλλων τινῶν ἀποστάντων , ἀλλ ἐγρήγορε μετ Ἀγάθωνος καὶ Ἀριστοφάνους καὶ πίνει ἐξ ἀργυροῦ φρέατοσ  καλῶς γάρ τις   τὰ μεγάλα ποτήρια οὕτως ὠνόμασε  πίνει τ ἐκ τῆς φιάλης ἐπιδέξια .
φησὶ δὲ καὶ μετὰ τοῦτο τοὺς μὲν δύο νυστάζειν , καταδαρθεῖν δὲ πρότερον τὸν Ἀριστοφάνη , ἤδη δὲ ἡμέρας ὑποφαινούσης τὸν Ἀγάθωνα ·
καὶ τὸν Σωκράτη κατακοιμήσαντα ἐκείνους ἀναστάντα ἀπιέναι εἰς τὸ Λύκειον , ἐξόν , φησὶν ὁ Ἡρόδικος , εἰς τοὺς Ὁμήρου Λαιστρυγόνας   , ἔνθα κ ἄυπνος ἀνὴρ δοιοὺς ἐξήρατο μισθούς .
πᾶσα δὲ συμποσίου συναγωγὴ παρὰ τοῖς ἀρχαίοις τὴν αἰτίαν εἰς θεὸν ἀνέφερε , καὶ στεφάνοις ἐχρῶντο τοῖς οἰκείοις τῶν θεῶν καὶ ὕμνοις καὶ ᾠδαῖς .
καὶ δοῦλος οὐδεὶς ἦν ὁ διακονήσων , ἀλλ οἱ νέοι τῶν ἐλευθέρων ᾠνοχόουν , ὡς ὁ τοῦ Μενελάου υἱὸς καίτοι νυμφίος ὑπάρχων καὶ ἐν αὐτοῖς τοῖς γάμοις .
παρὰ δὲ τῇ καλῇ Σαπφοῖ   καὶ ὁ Ἑρμῆς οἰνοχοεῖ τοῖς θεοῖς .
καὶ τ ἄλλα δὲ πάντα παρεσκεύαζον τοῖς δειπνοῦσιν ἐλεύθεροι .
καὶ οἱ δειπνήσαντες ἀπελύοντο φωτὸς ὄντος .
ἐν ἐνίοις δὲ καὶ τῶν Περσικῶν συμποσίων ἐγίνοντό τινες καὶ βουλαί , καθάπερ ἐν τῷ τοῦ Ἀγαμέμνονος κατὰ τὴν στρατείαν .
τὸ δὲ τοῦ Ἀλκινόου συμπόσιον , πρὸς ὃ ἀποτέταται ὁτοῦ Ὀδυσσέως λόγος ·
οὐ γὰρ ἔγωγέ τί φημι τέλος χαριέστερον εἶναι ἢ ὅταν εὐφροσύνη μὲν ἔχῃ κατὰ δῆμον ἅπαντα , δαιτυμόνες δ ἀνὰ δώματ ἀκουάζωνται ἀοιδοῦ , ξένου ὑποδοχὴν ἔχει , ὄντων καὶ αὐτῶν τῶν Φαιάκων τρυφερῶν .
ὅπερ συμβάλλων τις πρὸς τὰ τῶν φιλοσόφων συμπόσια κοσμιώτερον ἂν εὕροι , καίτοι τοῦτο περιέχον καὶ ἱλαρότητα καὶ παιδιὰν εὐσχήμονα .
μετὰ γὰρ τὸν ἀγῶνα τὸν γυμνικὸν ᾄδει ὁ ᾠδὸς    ἀμφ Ἄρεος φιλότητα  μῦθόν τινα χλεύῃ κεκραμένον , καίτοι εἰς τὴν μνηστηροφονίαν ὑποθηκῶν ὑποτιθεμένων τῷ Ὀδυσσεῖ , ὡς τοῦ Κυλλοποδίωνος τὸν ἀνδρειότατον Ἄρη καταγωνισαμένου .
ἐκαθέζοντο δὲ καὶ δειπνοῦντες οἱ τότε .
πολλαχοῦ γοῦν ὁ Ὅμηρός φησιν ·
ἑξείης ἕζοντο κατὰ κλισμούς τε θρόνους τε .
ὁ γὰρ θρόνος αὐτὸ μόνον ἐλευθέριός ἐστιν καθέδρα σὺν ὑποποδίῳ , ὅπερ θρῆνυν καλοῦντες ἐντεῦθεν αὐτὸν ὠνόμασαν θρόνον τοῦ θρήσασθαι χάριν , ὅπερ ἐπὶ τοῦ καθέζεσθαι τάσσουσιν , ὡς Φιλητᾶς   ·
θρήσασθαι δὲ πλατάνῳ γαίῃ ὕπο .
ὁ δὲ κλισμὸς περιττοτέρως κεκόσμηται ἀνακλίσει .
τούτων δ εὐτελέστερος ἦν ὁ δίφρος ·
τῷ γοῦν Ὀδυσσεῖ ἐπαίτῃ εἶναι δοκοῦντι  δίφρον ἀεικέλιον , φησί   , καταθεὶς ὀλίγην τε τράπεζαν .
οἱ δὲ κρατῆρες αὐτοῖς , ὥσπερ ἔχει καὶ τ οὔνομα , κεκραμένοι παρεστήκεσαν , ἐξ ὧν οἱ κοῦροι διακονούμενοι τοῖς μὲν ἐντιμοτάτοις ἀεὶ πλῆρες παρεῖχον τὸ ποτήριον , τοῖς δ ἄλλοις ἐξ ἴσου διένεμον .
ὁ γοῦν Ἀγαμέμνων πρὸς τὸν Ἰδομενέα φησί   ·
σὸν δὲ πλεῖον δέπας αἰεὶ ἕστηχ  ὥσπερ ἐμοί , πιέειν ὅτε θυμὸς ἀνώγοι .
προέπινον δ ἀλλήλοις οὐχ ὥσπερ ἡμεῖς  τοῦτο γὰρ προεκπιεῖν ἐστιν  , ἀλλὰ μεστὸν τὸν σκύφον ·
πλησάμενος δ οἴνοιο δέπας δείδεκτ Ἀχιλῆα .
ὁσάκις δὲ καὶ τροφὰς ἐλάμβανον , προειρήκαμεν ἤδη   ὅτι δὴ τρεῖς ἦσαν διὰ τὸ τὸ αὐτό ποτε μὲν ἄριστον , ποτὲ δὲ δεῖπνον ὀνομάζεσθαι .
γελοῖοι γάρ εἰσιν οἱ φάσκοντες ὅτι καὶ τέσσαρας ἐλάμβανον , ἐπεὶ ὁ ποιητὴς ἔφη    σὺ δ ἔρχεο δειελιήσας ,  οὐ νοοῦντες ὅτι λέγει τὸν δειλινὸν διατρίψας χρόνον .
ὅμως δὲ οὐδεὶς δείξει παρὰ τῷ ποιητῇ τρίς τινα λαμβάνοντα τροφάς .
διαμαρτάνουσι δὲ πολλοὶ παρὰ τῷ ποιητῇ ἐφεξῆς τιθέντες τούτους τοὺς στίχους ·
σῖτον δ αἰδοίη ταμίη παρέθηκε φέρουσα , εἴδατα πόλλ ἐπιθεῖσα , χαριζομένη παρεόντων ·
δαιτρὸς δὲ κρειῶν πίνακας παρέθηκεν ἀείρας .
εἰ γὰρ εἴδατα παρέθηκεν ἡ ταμίη , δῆλον ὡς κρεάτων λείψανα τυγχάνοντα , τὸν δαιτρὸν οὐκ ἔδει παρεισφέρειν .
διόπερ τὸ δίστιχον ἀπαρκεῖ .
ἀπαλλαγέντων δὲ τῶν δειπνούντων αἱ τράπεζαι ἐβαστάζοντο , ὥσπερ παρὰ τοῖς μνηστῆρσι καὶ τοῖς Φαίαξιν , ἐφ ὧν καὶ λέγει ·
ἀμφίπολοι δ ἀπεκόσμεον ἔντεα δαιτός , δῆλον ὡς τὰ ἀγγεῖα .
καὶ γὰρ τῶν ὅπλων τὰ σκεπαστικά , θώρακα καὶ κνημῖδας καὶ τὰ τούτοις ἐμφερῆ λέγουσιν ἔντη , καθάπερ ἀγγεῖα τῶν τοῦ σώματος μερῶν ὄντα .
τῶν δὲ ἡρωικῶν οἴκων τοὺς μείζονας Ὅμηρος μέγαρα καλεῖ καὶ δώματα καὶ κλισίας , οἱ δὲ νῦν ξενῶνας καὶ ἀνδρῶνας ὀνομάζουσι .
τί οὖν ὀνομάσομεν , ἄνδρες φίλοι , τὸ συμπόσιον ὅπερ Ἀντίοχος ὁ Ἐπιφανὴς μὲν κληθείς , Ἐπιμανὴς δ ἐκ τῶν πράξεων ὀνομασθείς ;
βασιλεὺς δ ἦν οὗτος τῶν ἀπὸ Σελεύκου εἷς ·
περὶ οὗ φησι Πολύβιος   τάδε , ὡς  ἀποδιδράσκων ἐκ τῆς αὐλῆς ἐνίοτε τοὺς θεραπεύοντας οὗ τύχοι τῆς πόλεως ἀλύων ἐφαίνετο δεύτερος καὶ τρίτος ·
μάλιστα δὲ πρὸς τοῖς ἀργυροκοπείοις εὑρίσκετο καὶ χρυσοχοείοις εὑρησιλογῶν καὶ φιλοτεχνῶν πρὸς τοὺς τορευτὰς καὶ τοὺς ἄλλους τεχνίτας .
ἔπειτα καὶ μετὰ δημοτῶν ἀνθρώπων συγκαταβαίνων ὡμίλει ᾧ τύχοι καὶ μετὰ τῶν παρεπιδημούντων συνέπινε τῶν εὐτελεστάτων .
ὅτε δὲ τῶν νεωτέρων αἴσθοιτό τινας συνευωχουμένους , οὐδεμίαν ἔμφασιν ποιήσας παρῆν ἐπικωμάζων μετὰ κερατίου καὶ συμφωνίας , ὥστε τοὺς πολλοὺς διὰ τὸ παράδοξον ἀφισταμένους φεύγειν .
πολλάκις δὲ καὶ τὴν βασιλικὴν ἀποθέμενος ἐσθῆτα τήβενναν ἀναλαβὼν περιῄει κατὰ τὴν ἀγορὰν ἀρχαιρεσιάζων καὶ τοὺς μὲν δεξιούμενος , τοὺς δὲ καὶ περιπτύσσων παρεκάλει φέρειν αὑτῷ τὴν ψῆφον , ποτὲ μὲν ὡς ἀγορανόμος γένηται , ποτὲ δὲ καὶ ὡς δήμαρχος .
τυχὼν δὲ τῆς ἀρχῆς καὶ καθίσας ἐπὶ τὸν ἐλεφάντινον δίφρον κατὰ τὸ παρὰ Ῥωμαίοις ἔθος διήκουε τῶν κατὰ τὴν ἀγορὰν γινομένων συναλλαγμάτων καὶ διέκρινε μετὰ πολλῆς σπουδῆς καὶ προθυμίας .
ἐξ ὧν εἰς ἀπορίαν ἦγε τῶν ἀνθρώπων τοὺς ἐπιεικεῖς ·
οἳ μὲν γὰρ ἀφελῆ τινα αὐτὸν εἶναι ὑπελάμβανον , οἳ δὲ μαινόμενον .
καὶ γὰρ περὶ τὰς δωρεὰς ἦν παραπλήσιος ·
ἐδίδου γὰρ τοῖς μὲν ἀστραγάλους δορκαδείους , τοῖς δὲ φοινικοβαλάνους , ἄλλοις δὲ χρυσίον .
καὶ ἐξ ἀπαντήσεως δέ τισι συντυγχάνων οὓς μὴ ἑωράκει ποτὲ ἐδίδου δωρεὰς ἀπροσδοκήτους .
ἐν δὲ ταῖς πρὸς τὰς πόλεις θυσίαις καὶ ταῖς πρὸς τοὺς θεοὺς τιμαῖς πάντας ὑπερέβαλλε τοὺς βεβασιλευκότας .
τοῦτο δ ἄν τις τεκμήραιτο ἔκ τε τοῦ παρ Ἀθηναίοις Ὀλυμπιείου καὶ τῶν περὶ τὸν ἐν Δήλῳ βωμὸν ἀνδριάντων .
ἐλούετο δὲ κ ἀν τοῖς δημοσίοις βαλανείοις ὅτε δημοτῶν ἦν τὰ βαλανεῖα πεπληρωμένα , κεραμίων εἰσφερομένων αὐτῷ μύρων τῶν πολυτελεστάτων .
ὅτε καί τινος εἰπόντος  μακάριοί ἐστε ὑμεῖς οἱ βασιλεῖς οἱ καὶ τούτοις χρώμενοι καὶ ὀδωδότες ἡδύ ,  μηδὲν τὸν ἄνθρωπον προσειπὼν ὅπου κεῖνος τῇ ἑξῆς ἐλούετο ἐπεισελθὼν ἐποίησεν αὐτοῦ καταχυθῆναι τῆς κεφαλῆς μέγιστον κεράμιον πολυτελεστάτου μύρου τῆς στακτῆς καλουμένης , ὡς πάντας ἀναστάντας κυλίεσθαι τοὺσ λουομένους τῷ μύρῳ καὶ διὰ τὴν γλισχρότητα καταπίπτοντας γέλωτα παρέχειν , καθάπερ καὶ αὐτὸν τὸν βασιλέα .
ὁ δ αὐτὸς οὗτος βασιλεὺς   ἀκούσας τοὺς ἐν τῇ Μακεδονίᾳ συντετελεσμένους ἀγῶνας ὑπὸ Αἰμιλίου Παύλου τοῦ Ῥωμαίων στρατηγοῦ , βουλόμενος τῇ μεγαλοδωρίᾳ ὑπερᾶραι τὸν Παῦλον ἐξέπεμψε πρέσβεις καὶ θεωροὺς εἰς τὰς πόλεις καταγγελοῦντας τοὺς ἐσομένους ἀγῶνας ὑπὸ αὐτοῦ ἐπὶ Δάφνης ·
ὡς πολλὴν γενέσθαι τῶν Ἑλλήνων σπουδὴν εἰς τὴν ὡς αὐτὸν ἄφιξιν .
ἀρχὴν δ ἐποιήσατο τῆς πανηγύρεως τὴν πομπείαν οὕτως ἐπιτελεσθεῖσαν .
καθηγοῦντό τινες Ῥωμαικὸν ἔχοντες καθοπλισμὸν ἐν θώραξιν ἀλυσιδωτοῖς , ἄνδρες ἀκμάζοντες ταῖς ἡλικίαις πεντακισχίλιοι ·
μεθ οὓς Μυσοὶ πεντακισχίλιοι .
συνεχεῖς δ ἦσαν Κίλικες εἰς τὸν τῶν εὐζώνων τρόπον καθωπλισμένοι τρισχίλιοι , χρυσοῦς ἔχοντες στεφάνους .
ἐπὶ δὲ τούτοις Θρᾷκες τρισχίλιοι καὶ Γαλάται πεντακισχίλιοι .
τούτοις ἐπέβαλλον Μακεδόνες δισμύριοι καὶ χαλκάσπιδες πεντακισχίλιοι , ἄλλοι δὲ ἀργυράσπιδες ·
οἷς ἐπηκολούθει μονομάχων ζεύγη διακόσια τεσσαράκοντα .
τούτων κατόπιν ἦσαν ἱππεῖς Νισαῖοι μὲν χίλιοι , πολιτικοὶ δὲ τρισχίλιοι , ὧν οἱ μὲν πλείους ἦσαν χρυσοφάλαροι καὶ χρυσοστέφανοι , οἱ δ ἄλλοι ἀργυροφάλαροι .
μετὰ δὲ τούτους ἦσαν οἱ λεγόμενοι ἑταῖροι ἱππεῖς ·
οὗτοι δὲ ἦσαν εἰς χιλίους , πάντες χρυσοφάλαροι .
τούτοις συνεχὲς ἦν τὸ τῶν φίλων σύνταγμα , ἴσον καὶ κατὰ τὸ πλῆθος καὶ κατὰ τὸν κόσμον .
ἐπὶ δὲ τούτοις ἐπίλεκτοι χίλιοι , οἷς ἐπηκολούθει τὸ καλούμενον ἄγημα , κράτιστον εἶναι δοκοῦν σύστημα τῶν ἱππέων , περὶ χιλίους .
τελευταία δ ἦν ἡ κατάφρακτος ἵππος , οἰκείως τῇ προσηγορία τῶν ἵππων καὶ τῶν ἀνδρῶν ἐσκεπασμένων τοῖς ὅπλοις ·
ἦσαν δὲ καὶ αὐτοὶ χίλιοι καὶ πεντακόσιοι .
πάντες δ οἱ προειρημένοι εἶχον πορφυρᾶς ἐφαπτίδας , πολλοὶ δὲ καὶ διαχρύσους καὶ ζῳωτάς .
ἐπὶ δὲ τούτοις ἕξιππα μὲν ἦν ἑκατόν , τέθριππα δὲ τεσσαράκοντα ·
ἔπειτα ἐλεφάντων ἅρμα καὶ συνωρίς ·
καθ ἕνα δὲ εἵποντο ἐλέφαντες διεσκευασμένοι τριάκοντα καὶ ἕξ .
τὴν δ ἄλλην πομπὴν λέγειν ἐστὶ δυσέφικτον , ὡς ἐν κεφαλαίῳ δὲ λεκτέον .
ἔφηβοι μὲν γὰρ ἐπόμπευσαν εἰς ὀκτακοσίους , χρυσοῦς ἔχοντες στεφάνους , βόες δ εὐτραφεῖς περὶ χιλίους , θεωρίδες δὲ βραχὺ λείπουσαι τριακοσίων , ἐλεφάντων δὲ ὀδόντες ὀκτακόσιοι .
τὸ δὲ τῶν ἀγαλμάτων πλῆθος οὐ δυνατὸν ἐξηγήσασθαι ·
πάντων γὰρ τῶν παρ ἀνθρώποις λεγομένων ἢ νομιζομένων θεῶν ἢ δαιμόνων , προσέτι δὲ ἡρώων εἴδωλα διήγετο , τὰ μὲν κεχρυσωμένα , τὰ δ ἠμφιεσμένα στολαῖς διαχρύσοις .
καὶ πᾶσι τούτοις οἱ προσήκοντες μῦθοι κατὰ τὰς παραδεδομένας ἱστορίας ἐν διασκευαῖς πολυτελέσι παρέκειντο .
εἵπετο δ αὐτοῖς καὶ Νυκτὸς εἴδωλον καὶ Ἡμέρας , Γῆς τε καὶ Οὐρανοῦ , καὶ Ἠοῦς καὶ Μεσημβρίας .
τὸ δὲ τῶν χρυσωμάτων καὶ ἀργυρωμάτων πλῆθος οὕτως ἄν τις ὑπονοήσειεν ὅσον ἦν ·
ἑνὸς γὰρ τῶν φίλων Διονυσίου τοῦ ἐπιστολιαγράφου χίλιοι παῖδες ἐπόμπευσαν ἀργυρώματα ἔχοντες , ὧν οὐδὲν ἐλάττον  ὁλκὴν εἶχεν δραχμῶν χιλίων .
βασιλικοὶ δὲ παῖδες παρῆλθον ἑξακόσιοι χρυσώματα ἔχοντες .
ἔπειτα γυναῖκες ἐκ χρυσῶν καλπίδων μύροις ἔραινον εἰς διακοσίας .
ταύταις δ ἑξῆς ἐπόμπευον ἐν χρυσόποσι μὲν φορείοις ὀγδοήκοντα γυναῖκες , ἐν ἀργυρόποσι δὲ πεντακόσιαι καθήμεναι , πολυτελῶς διεσκευασμέναι .
καὶ τῆς μὲν πομπῆς τὰ ἐπιφανέστατα ταῦτα ἦν .
ἐπιτελεσθέντων δὲ τῶν ἀγώνων καὶ μονομαχιῶν καὶ κυνηγεσίων κατὰ τριάκονθ ἡμέρας , ἐν αἷς τὰς θέας συνετέλει , πέντε μὲν τὰς πρώτας ἐν τῷ γυμνασίῳ πάντες ἐκ χρυσῶν ὁλκείων ἠλείφοντο κροκίνῳ μύρῳ ·
ἦν δὲ ταῦτα πεντεκαίδεκα , καὶ κινναμωμίνου τὰ ἴσα καὶ ναρδίνου .
παραπλησίως δὲ καὶ ταῖς ἑξῆς εἰσεφέρετο τήλινον , ἀμαράκινον , ἴρινον , πάντα διαφέροντα ταῖς εὐωδίαις .
ἔστρωτο δὲ εἰς εὐωχίαν ποτὲ μὲν χίλια τρίκλινα , ποτὲ δὲ χίλια πεντακόσια μετὰ τῆς πολυτελεστάτης διασκευῆς .
ὁ δὲ χειρισμὸς ἐγίνετο τῶν πραγμάτων δι αὐτοῦ τοῦ βασιλέως .
ἵππον γὰρ ἔχων εὐτελῆ παρέτρεχε παρὰ τὴν πομπήν , τοὺς μὲν προάγειν κελεύων , τοὺς δὲ ἐπέχειν .
κατὰ δὲ τοὺς πότους αὐτὸς ἐπὶ τὰς εἰσόδους ἐφιστάμενος οὓς μὲν εἰσῆγεν , οὓς δ ἀνέκλινε , καὶ τοὺς διακόνους δὲ τοὺς τὰς παραθέσεις φέροντας αὐτὸς εἰσῆγε .
καὶ περιπορευόμενος οὗ μὲν προσεκάθιζεν , οὗ δὲ προσανέπιπτε ·
καί ποτε μὲν ἀποθέμενος μεταξὺ τὸν ψωμόν , ποτὲ δὲ τὸ ποτήριον ἀνεπήδα καὶ μετανίστατο καὶ περιῄει τὸν πότον προπόσεις λαμβάνων ὀρθὸς ἄλλοτε παρ ἄλλοις , ἅμα δὲ καὶ τοῖς ἀκροάμασι προσπαίζων .
προιούσης δ ἐπὶ πολὺ τῆς συνουσίας καὶ πολλῶν ἤδη κεχωρισμένων ὑπὸ τῶν μίμων ὁ βασιλεὺς εἰσεφέρετο ὅλος κεκαλυμμένος καὶ εἰς τὴν γῆν ἐτίθετο ὡς εἷς ὢν δῆτα τῶν μίμων ·
καὶ τῆς συμφωνίας προκαλουμένης ἀναπηδήσας ὠρχεῖτο καὶ ὑπεκρίνετο μετὰ τῶν γελωτοποιῶν , ὥστε πάντας αἰσχυνομένους φεύγειν .
ταῦτα δὲ πάντα συνετελέσθη ἐξ ὧν τὰ μὲν ἐκ τῆς Αἰγύπτου ἐνοσφίσατο παρασπονδήσας τὸν Φιλομήτορα βασιλέα παιδίσκον ὄντα , τὰ δὲ καὶ τῶν φίλων συμβαλλομένων .
ἱεροσυλήκει δὲ καὶ τὰ πλεῖστα τῶν ἱερῶν .
θαυμασάντων δὲ τῶν δαιτυμόνων τήν τε τοῦ βασιλέως διάνοιαν ὡς οὐκ ἐπιφανής , ἀλλ ὄντως ἐπιμανὴς ὑπῆρχε , . . . .
προσέθηκεν ὁ Μασούριος περὶ τῆς ἐν Ἀλεξανδρείᾳ γεγενημένης ὑπὸ τοῦ πάντα ἀρίστου Πτολεμαίου τοῦ Φιλαδέλφου βασιλέως πομπῆς Καλλίξεινον τὸν Ῥόδιον ἱστοροῦντα ἐν τῷ τετάρτῳ περὶ Ἀλεξανδρείας , ὅς φησι   ·
πρὸ δὲ τοῦ ἄρξασθαι τὴν κατασκευασθεῖσαν σκηνὴν ἐν τῷ τῆς ἄκρας περιβόλῳ χωρὶς τῆς τῶν στρατιωτῶν καὶ τεχνιτῶν καὶ παρεπιδήμων ὑποδοχῆς ἐξηγήσομαι ·
καλὴ γὰρ εἰς ὑπερβολὴν ἀξία τε ἀκοῆς ἐγενήθη .
τὸ μὲν οὖν μέγεθος αὐτῆς ἑκατὸν τριάκοντα κλίνας ἐπιδεχόμενον κύκλῳ , διασκευὴν δ εἶχε τοιαύτην .
κίονες διεστάθησαν ξύλινοι πέντε μὲν κατὰ πλευρὰν ἑκάστην τοῦ μήκους πεντηκονταπήχεις πρὸς ὕψος , ἑνὶ δὲ ἐλάττους κατὰ πλάτος ·
ἐφ ὧν ἐπιστύλιον καθηρμόσθη τετράγωνον , ὑπερεῖδον τὴν σύμπασαν τοῦ συμποσίου στέγην .
αὕτη δ ἐνεπετάσθη κατὰ μέσον οὐρανίσκῳ κοκκινοβαφεῖ περιλεύκῳ , καθ ἑκάτερον δὲ μέρος εἶχε δοκοὺς μεσολεύκοις ἐμπετάσμασι πυργωτοῖς κατειλημένας , ἐν αἷς φατνώματα γραπτὰ κατὰ μέσον ἐτέτακτο .
τῶν δὲ κιόνων οἱ μὲν τέσσαρες ὡμοίωντο φοίνιξιν , οἱ δ ἀνὰ μέσον θύρσων εἶχον φαντασίαν .
τούτων δ ἐκτὸς περίστυλος ἐπεποίητο σῦριγξ ταῖς τρισὶ πλευραῖς καμαρωτὴν ἔχουσα στέγην , ἐν ᾗ τὴν τῶν κατακειμένων ἀκολουθίαν ἑστάναι συνέβαινεν .
ἧς τὸ μὲν ἐντὸς αὐλαίαις περιείχετο φοινικίναις , ἐπὶ δὲ τῶν ἀνὰ μέσον χωρῶν δοραὶ θηρίων παράδοξοι καὶ τῇ ποικιλίᾳ καὶ τοῖς μεγέθεσιν ἐκρέμαντο .
τὸ δὲ περιέχον αὐτὴν ὕπαιθρον μυρρίναις καὶ δάφναις ἄλλοις τε ἐπιτηδείοις ἔρνεσιν ἐγεγόνει συνηρεφές .
τὸ δ ἔδαφος πᾶν ἄνθεσι κατεπέπαστο παντοίοις .
ἡ γὰρ Αἴγυπτος καὶ διὰ τὴν τοῦ περιέχοντος ἀέρος εὐκρασίαν καὶ διὰ τοὺς κηπεύοντας τὰ σπανίως καὶ καθ ὥραν ἐνεστηκυῖαν ἐν ἑτέροις φυόμενα τόποις ἄφθονα γεννᾷ καὶ διὰ παντός , καὶ οὔ τε ῥόδον οὔ τε λευκόιον οὔ τ ἄλλο ῥᾳδίως ἄνθος ἐκλιπεῖν οὐθὲν οὐδέποτ εἴωθεν .
διὸ δὴ καὶ κατὰ μέσον χειμῶνα τῆς ὑποδοχῆς τότε γενηθείσης παράδοξος ἡ φαντασία τοῖς ξένοις κατέστη .
τὰ γὰρ εἰς μίαν εὑρεθῆναι στεφάνωσιν οὐκ ἂν δυνηθέντα ἐν ἄλλῃ πόλει ῥᾳδίως , ταῦτα καὶ τῷ πλήθει τῶν κατακειμένων ἐκεχορήγητο εἰς τοὺς στεφάνους ἀφθόνως καὶ εἰς τὸ τῆς σκηνῆς ἔδαφος κατεπέπαστο χύδην , θείου τινὸς ὡς ἀληθῶς ἀποτελοῦντα λειμῶνος πρόσοψιν .
διέκειτο δὲ ἐπὶ μὲν τῶν τῆς σκηνῆς παραστάδων ζῷα μαρμάρινα τῶν πρώτων τεχνιτῶν ἑκατόν .
ἐν δὲ ταῖς ἀνὰ μέσον χώραις πίνακες τῶν Σικυωνικῶν ζωγράφων , ἐναλλὰξ δ ἐπίλεκτοι εἰκασίαι παντοῖαι καὶ χιτῶνες χρυσοϋφεῖς ἐφαπτίδες τε κάλλισται , τινὲς μὲν εἰκόνας ἔχουσαι τῶν βασιλέων ἐνυφασμένας , αἳ δὲ μυθικὰς διαθέσεις .
ὑπεράνω δὲ τούτων θυρεοὶ περιέκειντο ἐναλλὰξ ἀργυροῖ τε καὶ χρυσοῖ .
ἐν δὲ ταῖς ἐπάνω τούτων χώραις οὔσαις ὀκταπήχεσιν ἄντρα κατεσκεύαστο κατὰ μὲν τὸ μῆκος τῆς σκηνῆς ἓξ ἐν ἑκατέρᾳ πλευρᾷ , κατὰ πλάτος δὲ τέτταρα ·
συμπόσιά τε ἀντία ἀλλήλων ἐν αὐτοῖς τραγικῶν τε καὶ κωμικῶν καὶ σατυρικῶν ζῴων ἀληθινὸν ἐχόντων ἱματισμόν , οἷς παρέκειτο καὶ ποτήρια χρυσᾶ .
κατὰ μέσον δὲ τῶν ἄντρων νύμφαι ἐλείφθησαν , ἐν αἷς ἔκειντο Δελφικοὶ χρυσοῖ τρίποδες ὑποστήματ  ἔχοντες .
κατὰ δὲ τὸν ὑψηλότατον τόπον τῆς ὀροφῆς ἀετοὶ κατὰ πρόσωπον ἦσαν ἀλλήλων χρυσοῖ , πεντεκαιδεκαπήχεις τὸ μέγεθος .
ἔκειντο δὲ κλῖναι χρυσαῖ σφιγγόποδες ἐν ταῖς δυσὶ πλευραῖς ἑκατόν ·
ἡ γὰρ κατὰ πρόσωπον ἁψὶς ἀφεῖτ ἀναπεπταμένη .
ταύταις δ ἀμφίταποι ἁλουργεῖς ὑπέστρωντο τῆς πρώτης ἐρέας , καὶ περιστρώματα ποικίλα διαπρεπῆ ταῖς τέχναις ἐπῆν .
ψιλαὶ δὲ Περσικαὶ τὴν ἀνὰ μέσον τῶν ποδῶν χώραν ἐκάλυπτον , ἀκριβῆ τὴν εὐγραμμίαν τῶν ἐνυφασμένων ἔχουσαι ζῳδίων .
παρετέθησαν δὲ καὶ τρίποδες τοῖς κατακειμένοις χρυσοῖ διακόσιοι τὸν ἀριθμόν , ὥστ εἶναι δύο κατὰ κλίνην , ἐπ ἀργυρῶν διέδρων .
ἐκ δὲ τῶν ὄπισθεν πρὸς τὴν ἀπόνιψιν ἑκατὸν ἀργυραῖ λεκάναι καὶ καταχύσεις ἴσαι παρέκειντο .
ἐπεπήγει δὲ τοῦ συμποσίου καταντικρὺ καὶ ἑτέρα κλίνη πρὸς τὴν τῶν κυλίκων καὶ ποτηρίων τῶν τε λοιπῶν τῶν πρὸς τὴν χρῆσιν ἀνηκόντων κατασκευασμάτων ἔκθεσιν ·
ἃ δὴ πάντα χρυσᾶ τε ἦν καὶ διάλιθα , θαυμαστὰ ταῖς τέχναις .
τούτων δὲ τὴν μὲν κατὰ μέρος κατασκευὴν καὶ τὰ γένη μακρὸν ἐπεφαίνετό μοι δηλοῦν ·
τὸ δὲ τοῦ σταθμοῦ πλῆθος εἰς μύρια τάλαντα ἀργυρίου τὴν σύμπασαν εἶχε κατασκευήν .
ἡμεῖς δὲ ἐπειδὴ τὰ κατὰ τὴν σκηνὴν διεληλύθαμεν , ποιησόμεθα καὶ τὴν τῆς πομπῆς ἐξήγησιν .
ἤγετο γὰρ διὰ τοῦ κατὰ τὴν πόλιν σταδίου .
πρώτη δ ἐβάδιζεν ἡἙωσφόρου ·
καὶ γὰρ ἀρχὴν εἶχεν ἡ πομπὴ καθ ὃν ὁ προειρημένος ἀστὴρ φαίνεται χρόνον .
ἔπειθ ἡ τοῖς τῶν βασιλέων γονεῦσι κατωνομασμένη .
μετὰ δὲ ταύτας αἱ τῶν θεῶν ἁπάντων , οἰκείαν ἔχουσαι τῆς περὶ ἕκαστον αὐτῶν ἱστορίας διασκευήν .
τὴν δὲ τελευταίαν Ἑσπέρου συνέβαινεν εἶναι , τῆς ὥρας εἰς τοῦτον συναγούσης τὸν καιρόν .
τὰ δὲ κατὰ μέρος αὐτῶν εἴ τις εἰδέναι βούλεται , τὰς τῶν πεντετηρίδων γραφὰς λαμβάνων ἐπισκοπείτω .
τῆς δὲ Διονυσιακῆς πομπῆς πρῶτοι μὲν προῄεσαν οἱ τὸν ὄχλον ἀνείργοντες Σιληνοί , πορφυρᾶς χλαμύδας , οἳ δὲ φοινικίδας ἠμφιεσμένοι .
τούτοις δ ἐπηκολούθουν Σάτυροι καθ ἕκαστον τοῦ σταδίου μέρος εἴκοσι , λαμπάδας φέροντες κισσίνας διαχρύσους .
μεθ οὓς Νῖκαι χρυσᾶς ἔχουσαι πτέρυγας .
ἔφερον δ αὗται θυμιατήρια ἑξαπήχη κισσίνοις διαχρύσοις κλωσὶ διακεκοσμημένα , ζῳωτοὺς ἐνδεδυκυῖαι χιτῶνας , αὐταὶ δὲ πολὺν κόσμον χρυσοῦν περικείμεναι .
μετὰ δὲ ταύτας εἵπετο βωμὸς ἑξάπηχυς διπλοῦς κισσίνῃ φυλλάδι διαχρύσῳ πεπυκασμένος , ἔχων ἀμπέλινον χρυσοῦν στέφανον μεσολεύκοις μίτραις διειλημμένον .
ἐπηκολούθουν δ αὐτῷ παῖδες ἐν χιτῶσι πορφυροῖς , λιβανωτὸν καὶ σμύρναν , ἔτι δὲ κρόκον ἐπὶ χρυσῶν μαζονόμων φέροντες ἑκατὸν εἴκοσι .
μεθ οὓς Σάτυροι τεσσαράκοντα ἐστεφανωμένοι κισσίνοις χρυσοῖς στεφάνοις ·
τὰ δὲ σώματα οἳ μὲν ἐκέχριντο ὀστρείῳ , τινὲς δὲ μίλτῳ καὶ χρώμασιν ἑτέροις .
ἔφερον δὲ καὶ οὗτοι στέφανον χρυσοῦν ἐξ ἀμπέλου καὶ κισσοῦ εἰργασμένον .
μεθ οὓς Σιληνοὶ δύο ἐν πορφυραῖς χλαμύσι καὶ κρηπῖσι λευκαῖς .
εἶχε δ αὐτῶν ὃ μὲν πέτασον καὶ κηρύκειον χρυσοῦν , ὃ δὲ σάλπιγγα .
μέσος δὲ τούτων ἐβάδιζεν ἀνὴρ μείζων ἢτετράπηχυς ἐν τραγικῇ διαθέσει καὶ προσώπῳ , φέρων χρυσοῦν Ἀμαλθείας κέρας ·
ὃς προσηγορεύετο Ἐνιαυτός .
ᾧ γυνὴ περικαλλεστάτη κατὰ τὸ μέγεθος εἵπετο πολλῷ χρυσῷ καὶ διαπρεπεῖ . . . .
κεκοσμημένη , φέρουσα τῇ μὲν μιᾷ τῶν χειρῶν στέφανον περσαίας , τῇ δ ἑτέρᾳ ῥάβδον φοίνικος ·
ἐκαλεῖτο δὲ αὕτη Πεντετηρίς .
ταύτῃ δ ἐπηκολούθουν Ὧραι αἱ τέσσαρες διεσκευασμέναι καὶ ἑκάστη φέρουσα τοὺς ἰδίους καρπούς .
ἐχόμενα τούτων θυμιατήρια δύο κίσσινα ἐκ χρυσοῦ ἑξαπήχη καὶ βωμὸς ἀνὰ μέσον τούτων τετράγωνος χρυσοῦ .
καὶ πάλιν Σάτυροι στεφάνους ἔχοντες κισσίνους χρυσοῦς , φοινικίδας περιβεβλημένοι ·
ἔφερον δ οἳ μὲν οἰνοχόην χρυσῆν , οἳ δὲ καρχήσιον .
μεθ οὓς ἐπορεύετο Φιλίσκος ὁ ποιητὴς ἱερεὺς ὢν Διονύσου καὶ πάντες οἱ περὶ τὸν Διόνυσον τεχνῖται .
τούτων δ ἐφεξῆς ἐφέροντο Δελφικοὶ τρίποδες , ἆθλα τοῖς τῶν ἀθλητῶν χορηγοῖς , ὁ μὲν παιδικὸς ἐννέα πηχῶν τὸ ὕψος , ὃ δὲ πηχῶν δώδεκα ὁ τῶν ἀνδρῶν .
μετὰ τούτους τετράκυκλος πηχῶν τεσσαρεσκαίδεκα , ὀκτὼ δὲ τὸ πλάτος , ἤγετο ὑπὸ ἀνδρῶν ὀγδοήκοντα καὶ ἑκατόν , ἐπὶ δὲ ταύτης ἐπῆν ἄγαλμα Διονύσου δεκάπηχυ σπένδον ἐκ καρχησίου χρυσοῦ , χιτῶνα πορφυροῦν ἔχον διάπεζον καὶ ἐπ αὐτοῦ κροκωτὸν διαφανῆ ·
περιεβέβλητο δὲ ἱμάτιον πορφυροῦν χρυσοποίκιλον .
προέκειτο δὲ αὐτοῦ κρατὴρ Λακωνικὸς χρυσοῦς μετρητῶν δεκαπέντε καὶ τρίπους χρυσοῦς , ἐφ οὗ θυμιατήριον χρυσοῦν καὶ φιάλαι δύο χρυσαῖ , κασσίας μεσταὶ καὶ κρόκου .
περιέκειτο δ αὐτῷ καὶ σκιὰς ἐκ κισσοῦ καὶ ἀμπέλου καὶ τῆς λοιπῆς ὀπώρας κεκοσμημένη , προσήρτηντο δὲ καὶ στέφανοι καὶ ταινίαι καὶ θύρσοι καὶ τύμπανα καὶ μίτραι πρόσωπά τε σατυρικὰ καὶ κωμικὰ καὶ τραγικά .
τῇ δὲ τετρακύκλῳ . . . .
ἱερεῖς καὶ ἱέρειαι καὶ ἱεροστολισταὶ καὶ θίασοι παντοδαποὶ καὶ τὰ λῖκνα φέρουσαι .
μετὰ δὲ ταύτας Μακέται αἱ καλούμεναι Μιμαλλόνες καὶ Βασσάραι καὶ Λυδαί , κατακεχυμέναι τὰς τρίχας καὶ ἐστεφανωμέναι τινὲς μὲν ὄφεσιν , αἳ δὲ μίλακι καὶ ἀμπέλῳ καὶ κισσῷ ·
κατεῖχον δὲ ταῖς χερσὶν αἳ μὲν ἐγχειρίδια , αἳ δὲ ὄφεις .
μετὰ δὲ ταύτας ἤγετο τετράκυκλος πηχῶν ὀκτὼ πλάτος ὑπὸ ἀνδρῶν ἑξήκοντα , ἐφ ἧς ἄγαλμα Νύσης ὀκτάπηχυ καθήμενον , ἐνδεδυκὸς μὲν θάψινον χιτῶνα χρυσοποίκιλον , ἱμάτιον δὲ ἠμφίεστο Λακωνικόν .
ἀνίστατο δὲ τοῦτο μηχανικῶς οὐδενὸς τὰς χεῖρας προσάγοντος καὶ σπεῖσαν ἐκ χρυσῆς φιάλης γάλα πάλιν ἐκάθητο .
εἶχε δὲ ἐν τῇ ἀριστερᾷ θύρσον ἐστεμμένον μίτραις .
αὕτη δ ἐστεφάνωτο κισσίνῳ χρυσῷ καὶ βότρυσι διαλίθοις πολυτελέσιν .
εἶχε δὲ σκιάδα καὶ ἐπὶ τῶν γωνιῶν τῆς τετρακύκλου κατεπεπήγεσαν λαμπάδες διάχρυσοι τέτταρες .
ἑξῆς εἵλκετο ἄλλη τετράκυκλος μῆκος πηχῶν εἴκοσι , πλάτος ἑκκαίδεκα , ὑπὸ ἀνδρῶν τριακοσίων ·
ἐφ ἧς κατεσκεύαστο ληνὸς πηχῶν εἴκοσι τεσσάρων , πλάτος πεντεκαίδεκα , πλήρης σταφυλῆς .
ἐπάτουν δὲ ἑξήκοντα Σάτυροι πρὸς αὐλὸν ᾄδοντες μέλος ἐπιλήνιον , ἐφειστήκει δ αὐτοῖς Σιληνός ·
καὶ δι ὅλης τῆς ὁδοῦ τὸ γλεῦκος ἔρρει .
ἑξῆς ἐφέρετο τετράκυκλος μῆκος πηχῶν εἴκοσι πέντε , πλάτος τεσσαρεσκαίδεκα ·
ἤγετο δὲ ὑπὸ ἀνδρῶν ἑξακοσίων ·
ἐφ ἧς ἦν ἀσκὸς τρισχιλίους ἔχων μετρητάς , ἐκ παρδαλῶν ἐρραμμένος ·
ἔρρει δὲ καὶ οὗτος κατὰ μικρὸν ἀνιέμενος κατὰ πᾶσαν τὴν ὁδόν .
ἠκολούθουν δ αὐτῷ Σάτυροι καὶ Σιληνοὶ ἑκατὸν εἴκοσι ἐστεφανωμένοι , φέροντες οἳ μὲν οἰνοχόας , οἳ δὲ φιάλας , οἳ δὲ θηρικλείους μεγάλας , πάντα χρυσᾶ .
ἐχόμενος ἤγετο κρατὴρ ἀργυροῦς ἑξακοσίους χωρῶν μετρητὰς ἐπὶ τετρακύκλου ἑλκομένης ὑπὸ ἀνδρῶν ἑξακοσίων .
εἶχε δὲ ὑπὸ τὰ χείλη καὶ τὰ ὦτα καὶ ὑπὸ τὴν βάσιν ζῷα τετορευμένα καὶ διὰ μέσου ἐστεφάνωτο στεφάνῳ χρυσῷ διαλίθῳ .